khistorydata/jeongjo-sjw-relations huggingface dataset:
정조 8년 · 목
具戎服乘輿以出。降輿乘馬。駕過和平翁主墓所洞口。予回駕欲歷臨。承旨李時秀曰。深谷荒原。難屈玉趾矣。予命注書金孝達[建:I-PERSON]。往審墓所。駕過花田洞。民人等進松餠二器。予命承旨下敎曰。汝等獻芹之誠。雖甚嘉尙。朴野之禮。亦近猥越。予不受獻。汝等退以分食也。駕過深川邊命駐驆臨流。顧謂近臣曰。野有嘉穀。民無飢色。荐歉之餘。實爲上瑞矣。駕到黔巖。下馬入幕次。命承史閣臣都提調入侍。賜茶。因命賊詩以進。駕到慕華館駐驆。賜饌近侍。命鼓吹。左右觀光民人等。扶老携幼。欣欣相慶。予曰。右承旨馳詣 明陵翼陵弘陵。奉審以來。予曰。紫雲書院致祭。同副承旨進去。坡山書院致祭。左副承旨進去。敎曰。洪奉朝賀墓。故參判洪樂仁墓。依庚子例。遣內侍致祭。予曰。內吹兼內吹依例施賞事分付。命宣傳官。持信箭。往各陣解嚴。勞問軍兵。入敦化門至協陽門外下馬。乘輿還內。
정조 8년 · 강
遞承旨趙興鎭金載瓚。以金宇鎭徐龍輔金魯永爲承旨。尋遞宇鎭。以黃昇源代之。
정조 8년 · 목
敎曰。致祭進去承旨許遞。前望單子入之。又敎曰。左承旨見有實恙。許遞。前望單子入之。
정조 8년 · 강
命坡州高陽交河壬寅條還餉停退。
정조 8년 · 목
敎曰。召見坡高兩邑父老。詢問疾苦。咸稱無可對。而幸行之後。豈無施惠之擧。然舊還身布。才令分數蕩減。此則今無可論。但壬寅祭卯兩年停退條。今年一竝捧納。必有行不得之慮。値此樂歲。民產將未免因此艱食。至若舊還與身布且異。兩年條竝督。在前罕有。以此以彼。宜有闊狹之擧。坡州高陽壬寅條。本邑還上及各營各衙門所管倉餉城餉。特許停退。身布則坡州雖無應役之事。高陽則有之。數亦不多。壬寅條亦令特爲蕩減。路過交河。亦諭父老。而與兩邑不可比同。交河壬寅條舊還。只許停退。如是則三邑之民。可以專力於昨年舊還。可謂公私兩便。此意卽令廟堂。行會畿伯處。
정조 8년 · 강
召見有司堂上徐有隣趙時俊于重熙堂。
정조 8년 · 목
予曰。俄以坡高兩邑還上事。有所傳敎。卿等相議擧行也。予命奏民人等上言。命有司堂上。皆於明日內回啓。
정조 8년 · 강
命今番上言。令各該司御處。
정조 8년 · 목
敎曰。貢市堂上。向來坐罷後。尙未仍任云。以前堂上仍任。今番上言。皆令回啓。其中猥濫而事屬民隱者。該堂從長決處事分付。又敎曰。今番上言。下各該司。皆令明日草記稟處。又敎曰。禮曹回啓。令次堂擧行事分付。
정조 8년 · 강
命前承旨趙興鎭拿處分揀。
정조 8년 · 강
召見內閣提學金鍾秀。咸鏡監司李★(土+甲)于誠正閣。
정조 8년 · 목
★(土+甲)辭陛也。○予曰。逖矣北民。瘡痍甫訖。顧今鎭撫之道。惟恃於卿耳。★(土+甲)曰。北門銷鑰。責任自別。才經大賑。民事倒懸。苟非才望鍊熟。無以仰體。如臣無似。不知所以仰達矣。予曰。誠心做去。則猶勝於熟手矣。★(土+甲)曰。敢不殫竭。思效涓埃。職在保護之餘。今當遠離。不勝耿結矣。予曰。何當啓行。★(土+甲)曰。今將發程矣。予曰。閣臣進前。予曰。不見卿久矣。近來親病何如。鍾秀曰。自數日稍勝矣。予曰。今番 陵幸時。道路橋梁。看檢幾處乎。鍾秀曰。自黔巖至弘濟院矣。予曰。有下敎事。特召卿耳。鍾秀曰。逆變後。初登筵席。而夏賊決是常情之外。此賊出後。憂懼之心。無慮不到矣。予曰。此賊之必欲效鏡賊者。抑何心腸。自上歸之於病。則猶可說也。自下言之。是妄發也。緩論也。問其官則亞卿也。淸顯之職。無不歷敭。以其家則世族也。名臣碩輔。代不乏人。朝家何負於渠。而作此千古所無之變乎。非變則病。非病則變。有變必有應。有災必有召。此爲世道之節拍。運數之所關。義理日晦。倫綱掃地。人志靡定。各自爲心。朝象淆雜。茫無止泊。逆變層生。視若尋常。此無他。角勝國家。蔑視朝廷之致。言念國事。寧不懍然。予之用人。旣無適莫。異於一進一退之時。保合鎭安。卽予苦心。爲今之道。變今之俗。君臣上下。內修外攘。思所以調劑全保之道然後。庶幾有振刷之望。不然。國何以維持乎。鍾秀曰。上下寅協。安不忘危。庶爲一分矯捄之道。至於用人之道。雖有九分之才。而無一分向國之誠。則斥退之而已。予曰。丙申以後。義理則固自如。而一種不逞之徒。各生疑阻。以至怪鬼層生。殆無虛歲。人心世道。莫可收拾。誠非細憂。繼自今。卿等須思善後之策。聚精會神。防微杜漸。一心王室。共亭安樂。不亦可乎。鍾秀曰。以楊州巡操。有稟達事矣。本邑校卒。不見巡操。幾近數十年。見方釐正束伍。而二千石名內。七百虛錄。堇堇充代。歲且豐登。邑操或巡點。趁此設行似好矣。予曰。近來人心。只思目前事而已。是甚可悶。凡係詰戎之政。固不宜放心。卿須從便擧行也。
정조 8년 · 강
命明日。禁營習陣置之。
정조 8년 · 목
敎曰。纔經動駕。明日禁營習陣置之事。分付。
정조 8년 · 강
給禮山縣頹戶恤典。
정조 8년 · 목
洪忠監司沈豊之。以禮山縣民家頹壓馳啓。敎以。禮山頹壓民家。拔例顧助事。令廟堂分付。
정조 8년 · 강
命咸安郡守。各別擇差。
정조 8년 · 목
慶尙監司李秉模。以咸安郡守田佐顯。遭父喪馳啓。敎以。政官待明朝牌招開政。各別擇差。仍令當日辭朝。
정조 8년 · 강
三司合啓討逆。賜批。大司憲李聖圭。大司諫李度默。掌令李迪喆。持平沈晉賢。校理金履鏞。副校理金啓洛。正言李翼晉。副修撰李泰永曺允大。
정조 8년 · 목
合啓以爲。從古亂逆何限。而窮凶極惡。豈有如德相者哉。四字凶言。振古所無。孥籍之律。不施於此賊。其可曰國有三尺乎。亟施孥籍之典。噫。龜柱之罪。可勝誅哉。雖以壬辰疏中語言之。若有一分嚴畏儲君之心。豈敢以自內酬酢。登諸章奏乎。鳳漢之罪。國人共憤。秉義聲討。宜乎正大又敢以某年不忍聞之說。筆之於書。以慽殿下之心。是可忍也。孰不可忍也。且以趙峸事言之。間因臺啓而拿鞫。終下還寢之命。一令三反。王章太紊。又況以量翼★(金+奕)諸賊之招觀之。根柢龜賊也。出陸之命。不可屈於私恩。還收成命。設鞫嚴問。金陽澤卽夏賊之父也。當時心術陰慝始彰於今日。豈可以已死。不施追奪之律乎。亟追施削奪焉。批以。不允。金龜柱事。私恩欲施。公議難屈。況一向相持。了無止泊。依啓以爲伸法之地。
정조 8년 · 강
兩司合啓討逆。賜批。大司憲李聖圭。大司諫李度默。掌令李迪喆。持平沈晉賢。正言李翼晉。
정조 8년 · 목
合啓以爲。澤遂爛慢同參於啓能不道之謀。只誅其身。輿情未洩。陰凶情節。其父其子。萬無不知之理。請彥衡養遂獻遂。幷設鞫嚴問。會遂之罪。與澤遂一而二。二而一。則遞有酌處之命。有乖獄體。請設鞫得情。李觀源以啓能之壻。凶慘之謀。決無不知之理。更請設鞫得情。以能賊萬古所無之逆魁。豈可以尋常物故。置而不論哉。亟施孥籍之典。趾賊兄弟。猶貸其凶種之稚少者。䲷種稍長。安知不更肆獍惡。待其稍長。卽施邦刑。逆澤逆白窮凶極惡。載籍以來。所未有者。若論其窩窟。則最中是已。窩窟之中。又有窩窟。更令拿鞫。煥億之罪。甘心附賊。四字凶言之疏。受之於國榮者。煥億是已。傳之德相者。煥億是已。仍令加刑得情。德相逆節。孰不欲致討。而惟彼湖西不逞之徒。乃敢肆然營護。究厥心腸。誠極叵測。仍令夬施當律。貞采之包藏禍心。宜置大辟。亟令正法。今番夏賊之凶言。雲海。賊鏡之所不爲。此豈渠一人之所作爲。親屬奴傔。嚴加鞫問。妻孥應坐者。依例施刑焉。批以。不允。湖西罪人放送及出陸減等還寢事。尙今爭執過矣。貞采事。今番赦典。旣置仍秩。當初所犯。亦與投呈有異。減死定配足矣。設鞫反有屑越之嫌。然公議不可不一伸。竝依啓。末端事。追律已有禁令。豈可自我創定。自我毀壞。聖國啓能之尙未斬屍。槪亦拘此。不允。
정조 8년 · 강
大司憲李聖圭。掌令李迪喆。持平沈晉賢聯啓。請凶徒亟正王法。賜批。
정조 8년 · 목
聯啓略曰。妖宦壽賢之締結凶徒。渠旣明白納供。請依律處斷。河翼龍金重得等敢以罔測之說。欲售危逼之計。決不可容貸。亟正王法。聖中主張凶論。慫慂徒黨故。徐有臣朴宗甲李義駿輩。從而和之。究厥心腸。與德師載翰一串貫來者也。仍令鞫問。趙嵎以罪人峸之弟。諸賊情節。萬無不知之理。瑩中之附麗凶逆。擧世共知。不可栫棘而止。李普行特一天行生宵小之類耳。包藏禍心。煽勤一世。竝令拿鞫。國榮彌天之罪。不勝枚擧。而阻沮遏大計。陰畜異圖。臥死牖下。王章未伸。亟施孥籍之典。李義翊之許多罪案。已悉於院啓。而與其叔最中及從兄義直。密計綢繆。逆澤逆白之凶疏。次第粧出。窮凶情節。宜卽嚴覈。任觀周本以傾邪之類。乃於逆澤凶疏之後。極口獎詡。至曰名疏。如此負犯。豈從輕典乎。煥九以德相爲叔。煥億爲弟。凶頑妖譎。爲世指目。金養淳卽崔鍾岳之妹壻也。白疏未呈之前。鍾岳袖示養淳。其所排斥。跡涉交通。竝令設鞫得情。批以。不允。徐有臣等事。李義翊事。任觀周事。院啓已言之。李義直事。雖出於有源之供。所謂有源。太沒知覺。竝亟停勿煩。趙嵎事。金養淳事。一向爭執。了當無期。一伸公議。無妨。依啓。
정조 8년 · 강
大司諫李度默。正言李翼晉聯啓。請凶逆各施當律。賜批。
정조 8년 · 목
聯啓略曰。金壽賢之窮凶極惡。萬戮猶輕。河翼龍金重得罔測之說。亘古所無。聖中之罪。輿情益激。克觀克泰之凶謀逆節。未克究覈。萬赫以逆能私人。往來逆澤。綢繆情節。未及承款。安兼濟倀鬼於厚謙。鷹犬於麟漢。竝令鞫問。恒烈善海。何等凶逆。而其兄弟子侄。晏然在家。輿情憂憤。亟命散配。身爲憲長。顧護凶逆。豈可以荐棘而止哉。罪人瑩中。快施當律。朴宗集以乙未罷榜中人。其計叵測。不可不一問。德秀以逆宦之子。情狀痛惡。快正王法。尙魯卽是劇賊。國榮萬古所無凶逆。竝施孥籍之典。夢麟卽逆澤之食主人也。陰謀凶計。無不與知。崔鍾岳卽有白之女壻也。其人陰譎。其供閃忽。鄭聖休卽有喆之妻娚也。取採僻聞。唱和凶論。澤白兩賊之罪。孰不欲食肉寢皮。而噫。彼崔光泰金天欽。身居首善之地。反懷護逆之心。樂彬之阻沮遏大策。卽渠叔侄通天之罪。究覈之擧。不容少緩。義翊之罪惡。已悉於前啓。煥程煥周煥九。卽劇逆德相之子若侄也。煥周雖已物故。煥程煥九各施當律。有臣宗甲義駿和應之凶言。竝令鞫問。批以。不允。安兼濟事。不足問也。德秀事。以國來親屬。散配則可也。拿鞫本事。到今更無可究之端。崔光泰金天欽事。日前疏放傳敎已詳諭。李義翊事。前已悉諭。煥程等事。旣有德相孥籍之啓。此啓可謂疊示。當初不問發配。亦因以子證父。有乖國體故耳。徐有臣等事。亦於疏放傳敎。詳言之。何不卽停。六啓竝亟停勿煩。
정조 8년 · 강
各該司。以幸行時上言覆啓。
정조 8년 · 목
吏曹啓言。觀此各人等上言。則北部閑良李鎭國父尙方弓人大福。入屬服役二十年。亦多勤勞。例蒙加資云。元無一定之式。事涉猥越。交河通政張聖哲。入於私賑加資秩。而誤以渠名入錄。移施於其父云。元無移施之例。請竝置之允之。敎以。交河張聖哲。私賑後加資。渠欲推讓於渠父。情甚可嘉。況誤錄子名云爾。則所施賞典。宜卽移施渠父。依願施行。又啓言。中部譯官李渙父資憲命尹。以堂上譯官。差問慰官。未及本島。船敗渰沒。依李彥華航海渰死贈職之例。得蒙一視之典云。似當施以贈職。而不敢擅便。機張幼學金商濟祖父鍊。孝行純備而未蒙贈職旌閭之典云。褒贈不可輕許。置之。旌閭非臣曹所關。請令禮曹稟處。允之。敎以。故譯官李命尹贈職事依施。又啓言。密陽幼學尹日仲父嘉善夢采。年九十。申國榮父幼學應寅。年九十二。洪川幼學崔柏父幼學大海。年九十九。願蒙加資之典云。似當施以加資。而不敢擅便。忠州幼學崔必遇父益垕。年八十。龍仁幼學李普漢父希泰。年八十一。北部閑良李春載父英相。年八十七。廣州幼學沈鴻永父義鎭。年八十四。通津忠義金泰佑父重哲。年八十三。願蒙加資之典云。士庶年八十者除一階。元有階者加一階。載在法典。依此施行。密陽幼學李聖壽鄭龍彥曺可淵鄭再榮。尙州軍官林順材。不爲現身來呈。北部別將姜遇聖父得取。曾經邊將。年七十三。願蒙加資之典云。雖經朝官。未滿八十。請竝置之。允之。敎以。未及來現者。過三日後草記。○戶曹啓言。龍仁幼學李宗瑞。以其先祖慶陽君賜牌田結奴婢特下事。及泰仁趙時大等。以貞嬪房出稅田沓。一地兩稅事。上言啓下後。不爲現身。請勿施。敎以。未準三日之限。更加搜訪。過三日後稟處。又啓言。北部幼學李赫載上言。極涉猥越。請置之。敎以。更考曹上謄錄草記。又啓言。計士崔珪上言。極涉猥濫。請置之。敎以。功臣亦有新舊之別。至於此賞典。所重自別。特爲許施。○成均館啓言。中部良人扈益煥上言以爲。同姓三寸叔。不知名字及居處。而多年納貢於本館。實爲冤枉云。如此微事。上煩天聽。勿施。自本館請査處。允之。○禮曹啓言。安東折衝權命新上言。事係人倫重事。請上裁。敎以。特許立後。又啓言。水原良人李宗晦上言事。合施旌閭。以示勸獎。而莫重恩典。請上裁。敎以。忠臣之家。有此忠奴。此等恩典。不宜靳惜。依回啓施行。又啓言。燕岐私奴守元男上言事。合施表閭。而莫重恩典。請上裁。敎以。貞烈凜然。不愧古人。特爲旌閭之意分付。又啓言。咸陽幼學禹廷上言事。合施復戶。而不敢擅便。請上裁。敎以。特爲給復。又啓言。榮川幼學金一鍊上言事。更令現納公家文字後。請許施。敎以。其祖贈判書金玏事蹟。旣如是卓越。 肅廟朝贈諡有命。 先朝亦有曠絕之恩。若此等之人。不可以事係干恩。仍以置之。取考卿之曹上謄錄。更爲論理草記稟處。又啓言。大丘幼學朴光正上言。事易名之典。非所靳惜。而不敢擅便。請上裁。敎以。恩典似不至濫觴。議于大臣。指一稟處。又啓言。平山幼學趙重呂上言事。有難許施。請置之。敎以。更令道臣。詳考實蹟。狀聞後稟處。又啓言。尙州進士蔡蓍昌上言事。年代旣逖。事體亦重。請上裁。敎以。與長堂三堂。更爲論理指一草記。○漢城府啓言海州幼學趙光德上言。請令道臣。詳覈處決。敎以。從公決處後。具由狀聞之意分付。又啓言。江華金大彬上言。摘奸査實。俾無稱冤事。請分付該留守。敎以。從公決給後具由。狀聞事分付。赦日不放。誠如渠說。此則萬萬未妥。然其所訴。有難取信。來頭査啓。此事委折。幷以狀聞之意分付。又啓言。德山嘉義金中喆上言。請勿施。敎以。咫尺之考。泛稱之辭。安知其壓犯與不壓犯。更令道臣。申飭山在官。詳査公決後狀聞事分付。又啓言。尼城私奴日金上言。從公決處之意。請分付道臣。敎以。護軍之稱。旣非常漢役名。則今此跋語之直歸常漢者。殊未可曉。文之侍從。武之亞將。多付護軍祿。果如卿言。必須常漢然後。可付護軍乎。庶人塚墓無步數。大體法意。禁其廣占。要害壓用。烏可不禁。卽令道伯。別定剛明官。詳査狀聞。又啓言。通津閑良金聖化上言。請令道臣詳査決處。敎以。嚴飭該道。各別詳査。斯速狀聞之意分付。○刑曹啓言。公山李氏上言以爲。其夫尹光奭。施以疏釋之典云。光稷以正犯逃禍。則其兄光奭。以干犯捉因。雖涉怪訝。亦難準信。請令道臣。嚴査啓聞。允之。敎以。上言回啓。昨夜以草記擧行下敎。而漢城府禮堂。則以啓目爲之。當該捧納承旨。捧現告以入。各該司堂上。從重推考。○因富平蛟龍旗步下奉持金弘瑠等上言。敎以。馬上奉持。旣許應試。步下奉持。宜無異同。依願施行之意。分付兵曹。仍令自明年春捧擧案。一體修送。又因積城幼學元師舜上言。敎以。考例草記稟處。
정조 8년 · 강
秋曹。以猥濫擊錚原情勿施啓。
정조 8년 · 목
刑曹啓言。取考猥濫擊錚人等原情。則西部高召史以爲。其子金昌興。與孫順萬。宿於金興福家以。興福順萬或辱或責。故。昌興挽止而已。實無相鬪。至於致死。本曹推問時。昌興不勝杖誣服。明査分揀云。旣己承款。敢煩天聽。極涉猥越。請勿施。又啓言。西部童蒙朴喜仁以爲。其父聖樑。以安命寬知機徑斃之故。無路對卞。將至獄中垂死之境。而其父不知加資之眞僞。指示買賣。誠非無罪。而因命寬僞造之事。今作正犯。更査處分云。聖樑旣自服矣。縱其子擊錚。尤切兇獰。請勿施。又啓言。廣州李召史以爲。其夫金一淵。被刺於車振成。迄未復讎云。當初刃刺。旣出於潛奸其妻之故。請勿施。又啓言。金浦幼學李明五以爲。其父鳳煥事實。載在本府文案。特蒙伸暴之恩云。 先朝處分。何等截嚴。而敢生僥倖之計。萬萬無嚴。勿施。請自臣曹嚴勘。竝允之。敎以。才經大赦。事關爲父。照律一款分揀。又啓言。開城崔召史以爲。其夫崔泰麟。一縷殘喘。將盡於桁楊之下。特爲放送云。壬寅因崔女擊錚。行査。獄情益露。今又呼籲。極涉猥越。請勿施。又啓言。晉州良人申虎權以爲。其父重澄。亟行査實。生出獄門云。詞證具備。正犯明白。請勿施。又啓言。安東幼學李重祖以爲。其曾祖玄逸。特許給牒云。罪名何如。而有此煩籲。事極無嚴。勿施。自本曹請勘處。竝允之。又因奴福才回啓。敎以。大霈見漏。宜有稱冤之端。一體放送事。分付此公事。勿施。
정조 8년 · 목
因該府使熊川等邑漂民領來狀啓。敎以。漂民査事。尙不登聞。稽忽甚矣。該府使爲先推考。令廟堂各別嚴飭。
정조 8년 · 강
御重熙堂。行册封三度習儀。仍御寶慶堂。敎命安寶。册禮正使金尙喆。副使金履素。都監都提調徐命善。提調金魯鎭李在協徐有寧。都廳沈基泰李頤祥。原任提學黃景源。提學吳載純。原任直提學徐浩修。直提學鄭志儉朴祐源。直閣金宇鎭金載瓚徐龍輔。輔德。李文源。兼輔德鄭東浚。檢校待敎李崑秀尹行任。都承旨宋載經。左承旨徐有防。右承旨李在學。左副承旨李致中。右副承旨李時秀。同副承旨趙興鎭。
정조 8년 · 목
予曰。雨勢如此。難以辰時行禮。姑觀雨止。隨時擧行好耳。興鎭曰。見有風氣。晩當開霽矣。予曰。雨若不止。則及此少歇。習儀陪進事分付都監。承旨則守廳一人外。皆令往參。春坊則待下敎。入參此堂內宣矣。予曰。雨勢今已快晴。趁時行禮之意分付。都監堂郞及諸執事入就位。行習儀如禮訖。賜茶諸臣。尙喆等曰。雨意快霽。習禮利成。不任慶忭矣。予曰。卿頗勤勞矣。予曰。輦輿儀仗之屬。善置內司僕。令都監郞廳別看役監造官。直宿看護也。予曰。輔德親書敎命一通。明日謄出敎文讀之好矣。仍御寶慶堂。命尙瑞院官員入來。使之安寶敎命。予曰。今番則務從儉約。綺花鍍金等物。勿用純金也。命善曰。旣承聖敎。一從前例節省矣。
정조 8년 · 강
以李致中爲承旨。前望也。
정조 8년 · 목
因兼文學司書前望。敎以。政官牌招開政。○以金履厚爲執義。林濟遠爲司書。徐有成爲兼文學。
정조 8년 · 강
命頒敎文中。雜犯死罪以下竝宥。
정조 8년 · 목
敎曰。頒敎文中赦句添入。○因政院其罪以下宥之啓稟。有是命。
정조 8년 · 강
召見承旨柳誼于重熙堂。
정조 8년 · 목
予曰。禁府之不爲草記。輕先發捕。事極駭然。姑爲撤捕。更待下敎擧行事分付。
정조 8년 · 강
召見工曹判書具善復。禮曹判書金魯鎭于誠正閣。
정조 8년 · 목
予曰。莎草改補。果無未盡處乎。善復曰。盡爲補築矣。魯鎭曰。曲墻後面。禁淸橋紅箭門近處。皆爲修補矣。予曰。莎役順成。誠多幸矣。魯鎭曰。各 陵陵上有頉處。若至大段。則告由修改。而至若小小處。使 陵官隨毀隨補。似好矣。予曰。卿出擧條。與畿伯相議爲之好矣。
정조 8년 · 강
陵寢莎草略于有頉處。該 陵官從便修改之意命嚴飭。
정조 8년 · 목
禮曹判書金魯鎭啓言。 陵寢莎草有頉或有全不修補處云。該 陵官之不能擧職。旣往雖不深罪。自今爲始。道臣春秋奉審時。另飭諸 陵官。若干有頉處。則令該 陵官。從便補莎。如非 陵官擅便處。則從所見書啓後。自臣曹與地方官本 陵官。眼同修改。而申飭之後。 陵官之如前慢忽者。論罪之意。請嚴飭。從之。
정조 8년 · 강
命前待敎李崑秀。仍任前職。
정조 8년 · 목
敎曰。本閣番次苟簡。或在外或陳疏或有身病。檢校亦無無故行公人。前待敎李崑秀仍任前職。牌招入直。
정조 8년 · 강
命前判書李在協敍用。
정조 8년 · 목
敎曰。不過一時申飭。生疏所致。前判書李在協敍用。
정조 8년 · 강
領議政鄭存謙。左議政李福源聯箚。請龜柱發捕嚴鞫。賜批。
정조 8년 · 목
聯箚略曰。卽伏聞龜柱發捕後。有待下敎之命。臣等不勝愕眙憂迫。大逆懲討。何等至嚴。而旣發旋撤。國體壞損。令王府發捕嚴鞫。以正王法焉。批以。發捕之際。有違常格者。且有商量。欲問卿等決之。都事始勿出去。容竢日間登對時。當面議取捨矣。仍命遣史官傳諭。
정조 8년 · 강
兩司聯箚請坐院承旨竝削黜。賜批。大司憲李聖圭。大司諫李度默。掌令李迪喆。持平沈晉賢。正言李顯道李翼晉。
정조 8년 · 목
聯箚略曰。龜柱設鞫之請。凡幾年矣。何幸兪音已下。在下奉行。猶恐晷刻或遲。而喉院之宣布。金吾之擧行。未免稽緩。誠極寒心。昨日坐院承旨。幷施削黜之典。批以。昨夜傳敎。今午捧傳旨。生疏之致。該承宣削黜之請過矣。不允。
정조 8년 · 강
大提學吳載純陳疏自列。賜批。
정조 8년 · 목
疏略曰。再昨回鑾陪班。聞本閣下隸。與掖屬相詰。悤擾之際。未及問委折矣。今始詳聞。事由臣身。伊日奉命致祭之行。閣隸憑籍馹騎之立把。有此爭詰。臣於是不勝惶懍。幺麼一隸。不有掖屬。作此敺曳之擧。至徹天聽。不職之辜。臣無所逃。露章自列。亟治臣罪。批以。聞其事實相左。卿其勿辭行公。
정조 8년 · 강
副摠管李秉鼎陳疏。自引乞遞。賜批。
정조 8년 · 목
疏略曰。臣身之得有今日。是誰之賜也。方繡啓之出。其所案驗臣罪狀臣者。傾河難洗。而乃聖上求生於必死之中。恩荷再造。義急一謝。唐突出肅。黽勉陪扈。蓋出於粗伸常分之計也。而誠無面自齒人類。顧何心復玷班行。將臣職名。亟賜鐫削。批以。意在甄錄。卿其勿辭行公。
정조 8년 · 강
持平尹載命上疏乞遞。仍討逆。賜批。
정조 8년 · 목
疏略曰。迺者臺閣新命。胡爲而及於臣身也。庸愚冒充。無地自容。揣量已熟。承膺無路。亟遞臣職。乞免之章。不宜贅及。而憂憤所激。敢此陳之。夏賊之凶書。絕悖陰慘。妖領雖懸於藁街。王章不及於鋤黨。親屬奴傔之訊鞫。其父陽澤之追坐。一味靳允。將何以嚴隄防而討亂逆哉。夏材妻孥。亟施誅戮。其父陽澤。亦命追奪。親屬奴傔。竝加訊覈。斷不可已也。龜柱出陸之命。有若尋常罪謫者然。明義一部。將無地可讀矣。衆論不可遏。特允三司之請焉。且於吳始壽復官事。有不勝駭惑者。誣辱 聖祖。綱打士類。此爲千古斷案。實無一毫疑端。亟寢成命。批以。首陳事。已諭他批。副陳事。何乃侵斥至此。
정조 8년 · 강
命金養淳等設鞫傳旨勿施。
정조 8년 · 목
因罪人金養淳設鞫傳旨。敎以。一伸公議足矣。此時設鞫。非可論也。況設鞫豈有傳旨乎。此傳旨勿施。又因徒配罪人貞采。求禮縣移配罪人趙嵎設鞫傳旨。竝敎以。設鞫豈有傳旨乎。此傳旨勿施。
정조 8년 · 강
命御營廳習陣。後日次爲之。
정조 8년 · 목
因該廳單子。敎以。纔經 陵幸。後日次爲之。
정조 8년 · 강
遞承旨徐龍輔。
정조 8년 · 목
因牌招啓辭。敎以。番次相妨。許遞。
정조 8년 · 강
命奪馬掖隸。更査以啓。
정조 8년 · 목
敎曰。因提學吳載純辭疏始聞之。此閣臣以致祭事。奉命進去之時。所把驛馬。掖隸稱以上言出去。奪騎至於三次。又於更把之時。掖隸與閣隸。致此爭詰云。然則尋常馬匹。掖隸猶不敢勒奪。奉命重臣。事體何如。而肆然作拏。至有重臣之辭疏。掖隸之習。萬萬痛駭。且於伊日。司謁之變幻事實。誣罔發告。尤極無狀。自政院捧上言出去掖隸等及當該司謁處。嚴問査實以啓。萬一欺隱。出付有司。嚴加究覈。○政院啓言。當該司謁太命吉處嚴査。則以爲捧上言。別監朴萬根等五人。則騎馬出去。只餘兪漢柱一人。不得騎馬。果有相詰。而勒奪與否。不得目見云。其他別監等。皆以爲先行。故不得見其相詰被打奪馬之狀云。兪漢柱則以出番別監。渠家稍遠。門鑰已下。姑未一體査問矣。敎以。似此啓辭。前所未見。旣有詳査以啓之命。則如是漫漶。寧有如許事體。孰謂柳誼之執法乎。四次奪騎。致使重臣不卽發行。此委折最是肯綮。則被打與否。卽是剩語。且閣隸之決棍定配。已懲與別監相詰之罪。此則更不必究問。只以別監之四次奪騎委折。嚴査以聞。此重臣豈以泛然看過之事。至於辭職乎。竝以此意添問目嚴問也。 又啓言。兪漢柱處嚴査則以爲。當初所騎馬。給同官。步行之際。以捧上言之故。尋訪馬色吏矣。驛卒隱一馬於林間。使之騎之故。牽馬出林之際。年少一漢。謂以奉命。欲奪之。答以吾亦上言別監。且是兵曹所給之馬。終不給之。又於中大路相詰之。又於中路。果奪所騎之馬。實無勒奪使令所把之馬。爭馬只是三次而已云矣。敎以。待明朝。更加査實以啓。
정조 8년 · 목
吏曹啓言。積城幼學元師舜上言。其父幼學濂年八十五。特蒙加資之典云。年八十。除一階在法典。請依此施行。又啓言。原州幼學鄭寬欽上言。其祖熙揆。特爲復官伸冤云。特敎追奪。受敎炳然。請令該曹嚴刑定配。竝允之。○禮曹啓言。幼學金樂仁上言。其父澈被人僞斜。將至奪宗云。請令法曹嚴査稟處。允之。敎以。依議施行。又啓言。豐德幼學尙在[載:I-PERSON]東上言。其父啓澤。誠孝卓異。冀蒙旌閭云。請令本道査實狀聞。南原幼學金尙攝上言。其祖母烈行卓異。願蒙旌閭云。年前旣給復。恩典不可疊施。西原幼學林栽復上言。其五代祖亨業。奉母盡誠。被虜抗義。旣蒙贈職。又請旌閭。有難幷擧。今姑置之。慶州幼學權學仁上言。其七代祖士敏。旣著移忠之孝。合施旌褒之典。北部幼學趙以彬上言。其父世弼。養母至孝。士林請褒云。合施復戶之典。橫城幼學鄭師貞上言。其母李氏事母盡孝。願蒙旌褒。請令道臣査實狀聞。竝允之。敎以。依草記施行。又啓言。安山幼學安淇上言。其五代祖穎男。丙子殉命。合施褒旌云。事係久遠。有難遽施。平山前都事李景行上言。其高祖繼宗。深河殉節。曾蒙貤贈。而又請配享於褒忠祠。祀典體重難許。永川幼學鄭來休上言。其八代祖判書世雅。龍蛇之變。屢建奇功。請蒙易名之恩。臣曹不敢擅便。請上裁。敎以。三件事。竝依草記施行。又啓言。南部幼學孔景祖上言。陳請尼城闕里祠。別加守護。宜付公議。而獨自煩籲。事體未妥。禁漏官高景周上言。以久勤收用。請令該曹稟處矣。旣是食祿。別有希望。事極猥越。請竝置之。敎以。兩件事。竝依草記施行。○兵曹啓言。西部幼學洪宗潝上言。其父宣傳官采疇復資事也。年久之後。非所可論。請置之。又啓言。北部閑良金百全上言。其父折衝晟。邊將承傳。尙未蒙恩云。屢煩天聽。極爲猥越。請置之。又啓言。軍契貢人李寅昌等上言軍價磨鍊。極爲廉薄云。以此微細。冒煩天聽。請置之。允之。敎以。屑越甚矣。嚴飭無敢更訴。又啓言。北部幼學李柱漢上言。其祖故郡守鉉相。降資追復也。有此呼籲。事係法外。請置之。允之。敎以。或有復資之例。該曹考例草記。又啓言。北部童蒙吳文成上言。其八代祖致雲。壬辰扈 聖。除官策勳。雖曰有孫。便闕香火云。香火難繼之說。極爲猥屑。請置之。敎以。旣有功勳。至受鐵券。因其子孫之窮不自存。如或泯沒。甚非朝家記念功臣之意。所以收用之方。令該房稟處。又啓言。禁漏書員元景郁等上言。插時奏時。加出磨鍊云。有關後弊。請置之。又啓言洪州良人全光祿上言。渠以天陽君後裔。混入驛役云。忽地稱冤。事涉疑訝。詳考驛案決給之意。請分付道臣。允之。○戶曹啓言。北部幼學李赫載上言。以安嬪李氏奉祀條。區別還給事也。請査實。敎以。更爲論理草記。○備邊司啓言。全大興等上言。藥丸契復設云。猥濫上言之罪。請科治。允之。又啓言。譯院前銜金學身等上言。燕行回還時。延卜雜物。一依入去時包入之例。考其數爻。收什一之稅。分給於元包未充之員役云。問于道臣。利害便否。陳聞後。請稟處。永登萬戶宋文佐子時澤上言。其父居鎭時。營設漁綱。革除條軍。亦有各鎭次第擧行之計矣。遞歸之後。自爲中止。渠父未卒之餘意。特賜採納云。猥濫之罪。請科治。敎以。譯舌上言事。依草記令該道伯。從長論理狀聞後稟處。宋時澤上言事。猥濫則猥濫。猶屬經綸。不足深責。勿治。便否。自本司行關該閫。待其報來。論理草記。又啓言。貢市人上言。戊戌年元貢破被減。特令復舊云。徑請復貢。極其猥屑。勿施。內瞻寺貢人等上言。油淸貢物。亦爲復舊云。元貢不足。依願施行。西氷庫貢人等上言。貢米之惠廳上下。願以錢給價云。勿施。壽進宮導掌吳贊周上言。鳳山郡宮房土。奸民誣罔。將此有土。歸之無土。依例收稅云。勿施。都下民金德徽上言。祭享幣苧。詳定會減。自京進排云。此等牟利。不可不防。勿施。西部韓召史上言。亡夫卞世仁。狗皮契貢物。見失於宋維寬等。竝令推給云。民習痛駭。而但女人呼冤。有足矜憐。令該曹査實公決。帽子廛貢人等上言。無稅帽子。旣蒙劃給貿來之敎。如得貸下。則逐年取息還納云。慾則無厭。勿施。涼冠匠人等上言。各所祭享時金冠三年一造。貧寒匠手。將至渙散云。自該曹量宜磨鍊以給。繕工監漆匠手等上言。渠等生業。不過小盤。都庫奪利。明査無弊云。通融和賣。勿以亂廛施行。允之。敎以。九件事。竝依草記施行。工曹匠人所訴。不至太無據。狀頭勿治。其中所謂都下民人上言。民習萬萬痛駭。旣稱都下。而小名列錄。不過若干人。況其所請者。只是幣苧作貢事也。此不嚴懲。適足以長頑民無嚴之習。亦無關於民隱。狀頭各別嚴治之意。分付該曹。又啓言。八江船民等上言。漕運國家大計。江民命脈。旣有湖南設漕之議。以京船爲漕船。江民爲漕卒。一如嶺漕之例云。請趁春漕頒布遵行。敎以。此等事。雖有稟處之命。而出場無期。今番則俾勿如前因循。大抵此弊。在所當矯。有司堂上及該廳堂上。以此知悉擧行。又啓言。安州折衝吳德釆等上言。明禮宮堤堰收稅。勒執卜於矣等所耕地。洞禁橫奪之弊云。分付該道。詳査以狀聞。居山驛吏金道杓上言。詳定弊生。事多難便云。令道臣論理啓聞。熊川等七邑舟師軍卒民人等上言。三四身役。疊疊難保云。旣非四件事。狀頭請竝科治。允之。敎以。安州民人上言事。令該道伯嚴加査覈。具意見狀聞。近來回啓。京兆不若戶刑曹。令刑曹稟處。利城驛吏上言事。關係民隱。各別詳査決處。如難擅便。卽爲狀聞。熊川七邑民人等上言事。依草記施行。期於蘇弊之地。又啓言。金海島民等上言。卽公鹽未賣前。私鹽禁賣之弊。及公鹽價之比私鹽加捧一兩之弊也。旣關民隱。請另加禁飭。敎以。依草記施行。○刑曹啓言。中部前別提安祜上言。以盜賣。事爲父伸誣。構虛呼籲。殊極痛駭勿施。其罪狀。請令義禁府稟處。允之。又啓言。公山童蒙金就田上言。其父無罪之狀。有三條可暴者云。縱子呼籲。尤極巧惡。請勿施。允之。敎以。雖是四件內事。獄情有難輕先撓改。依草記施行。○忠勳府啓言。長湍幼學許杓上言。其父同知潝。以功臣嫡長孫。未蒙承襲。事係至冤云。已經稟處。極涉屑越。楊州忠義李潝等上言。以開國功臣李敷十三代孫。幷侵軍役。不勝至冤云。呈狀該道。亦足可頉。而至煩天聽。亦涉猥越。請竝置之。允之。敎以李潝事。雖屬猥越。亦非無據之說。自本府卽爲決給。○司譯院啓言。本院偶語官生朴弘逵等上言。遞兒一窠。請屬本院云。掣礙難行。請勿施。敎以。依草記施行。
정조 8년 · 목
刑曹啓言。取考猥濫擊錚人等原情。則生鮮廛市民金元興以爲。與六矣廛。國役擧行。而魚馱口文。依前收捧云。煩籲猥越。勿施。請自臣曹勘處。允之。敎以。自本曹從重科治。又啓言。西部韓召史以爲。畓價空失。乞令徵給云。請勿施。敎以。事甚猥越。無識女人。不足深責。分揀放送。本事自本曹。從公決給。俾無一婦失所之歎。又啓言。去毛匠等以爲。宰屠作業。仍無屬處。祭享時隨捧甘。進去使役云。萬萬無嚴。勿施。狀頭請勘處。允之。敎以。自本曹從重科治。又啓言。中部幼學洪時濟以爲。渠兄科事。覈問雪冤云。此科拔榜。關係不輕。請勿施。敎以。當初臺啓之就元榜。區別取捨。必有料量而然。如是鳴錚。大關後弊。本曹看作尋常事。只請原情勿施。卿罷職。參坐諸堂竝遞差。此草記勿施。又啓言。南部咸興孫以爲。渠祖道弘有收用之傳敎。而未蒙付祿云。事係干恩。請勿施。敎以。更爲申飭軍門。俾無更訴之弊。又啓言。陜川僧聖演以爲。密陽表忠祠。乞令移安海印云。事之無嚴。莫此爲甚。請勿施。允之。又啓言。杆城騎保等以爲。本郡貢蔘。春等京貢。秋臈臘兩等。軍需。醫生補縮等蔘弊。從長變通云。民習無嚴勿施。請自臣曹勘處。敎以。東民切苦之懇在此。不可以猥越論。以此草記登關。下送該道。使之從長釐弊後狀聞。如難擅便者。亦令論理狀聞。蔘貢之弊。道伯必有料量于中。亦卽狀聞事分付。擊錚人下送本道査處。又啓言。珍島閑良朴釆永等以爲。本島糧餉屯稅。依當初例。以爲支保云。旣非四件勿施。請勘處。敎以。餉廳屯稅之高重。孰不知之。此等處隨聞痛禁。無所不可。申飭該道該廳。使卽從長釐正。擊錚人分揀放送。又啓言。長興趙仁俊以爲。所居島民土。爲䄙嬪房折受。一依戶曹定式本以 上納云。紀綱所關。勿施請嚴處。敎以。無論事之眞僞。不待査處。肆然呼籲者。民習萬萬痛駭。依草記嚴勘。又啓言。肅川幼學金國柱以爲。渠父敬澤。勅需監官隨行時。府吏李杞齡。勅需錢九百八十八兩。勒爲取用。其子卽今康翎縣監李燁。終不還報。特令徵給云。呼籲猥濫。請嚴處。敎以。事係爲父。亦關民隱。不可但以猥濫擊錚勘處。分揀放送。令該道査實準捧。又啓言。恩津鄕所孫光烈。記官李廷標等以爲。本縣大同京沙工偸食。依前例船漢處徵納云。外邑監色。敢煩天聽。勿施請嚴勘。允之。敎以。令該廳詳査決給之意申飭。
정조 8년 · 강
判下擊錚人等原情。
정조 8년 · 목
刑曹啓言。龍仁童蒙金快俊擊錚原情。所供請上裁。敎以。諸堂備員。論理議處。又啓言。富平折衝李貴石原情待所供請上裁。敎以。議處。又啓言。金甲得原情。所供請上裁。敎以。誠如渠言。足爲渠稱冤之端。且以獄體言之。一獄兩囚。或斃或囚。亦甚斑駁。令道臣詳査決處後。狀聞之意分付。又啓言。張志敬原情。所供請上裁。敎以。令道臣詳査狀聞後稟處。又啓言。李元東原情。所供請上裁。敎以。令道臣詳査決處後狀聞。又啓言。尹海龍原情。所供請上裁。敎以。令道臣詳査狀聞後稟處。又啓言。驪州幼學申在心原情。所供請上裁。敎以。勒葬私掘。彼此之失惟均。李義弼之縱奴劫掠閭里。誠如其所訴。事極駭然。招集無賴。敎其衝突。有若軍門習操云者。雖未知渠供之信然。而義弼之地處何如。何不雍容處變。有此不緊之擧乎。此事委折與訟理曲直。令道臣詳査決處後。狀聞之意分付。
정조 8년 · 강
遞判義禁金魯鎭。
정조 8년 · 목
義禁府。以知義禁鄭好仁服制已過。啓請出仕。敎以。本府多有擧行事。在外判堂許遞。
정조 8년 · 강
命牧子橫侵。嚴飭各道道帥臣。
정조 8년 · 목
司僕寺啓言。設場養馬。法意甚重。牧子子枝。勿定他役。載在法典。近來橫侵。愈往愈甚。不能奠居應役云。誠甚悶然。爲先以此意。請行會嚴飭各道。道帥臣處。敎以。依草記各別嚴飭。
정조 8년 · 강
罷承旨黃昇源金魯永。同義禁魚錫定任希曾職。
정조 8년 · 목
因安置罪人龜柱設鞫傳旨。敎以。設鞫亦捧傳旨乎。但當以臺啓。分付當直。聽傳敎發遣都事擧行。自是常規。而令於經宿之後。始捧傳旨。政院事極爲駭然。當該坐直承旨竝罷職。承旨雖生疏。莫非院吏不能提醒之致。該房院吏。令攸司嚴杖。取招以聞。○承旨柳誼啓言。令此諸罪人。因臺啓蒙允。故分付當直。使之擧行矣。禁府諸堂不卽擧行。亦不草記。要書密旨於在院承旨。密旨非承宣所可書者。而有此請書。事未前有。禁府當該諸堂。請竝從重推考。敎以。苟非委官。則密旨無得書之。禁府之使下吏來告承旨。要書密旨已極駭然。今又聞之。禁堂在關外。私自發捕。此則尤萬萬驚駭。禁府當該諸堂竝罷職。
정조 8년 · 강
召見時原任大臣以下于誠正閣。領議政鄭存謙。判府事徐命善李徽之洪樂性。左議政李福源。有司堂上徐有鄰趙時俊。吏曹判書金履素。京畿監司沈頤之。
정조 8년 · 목
請對也。○予曰。卿等因昨日批答。而有此求對乎。不待卿等之言。而予當悉諭。鞫獄事體。何等重大。而傳旨已下。尙今遲滯。承宣事。已不成說。而禁堂之在家發捕。尤極駭然。雖欲發捕。湖西罪人。尙不知爲誰某。鞫體之疎虞。已無可言矣。樂性曰。臣曾於在家時。亦有受密旨之事矣。予曰。古今異宜。此後無得在家發捕事。定式宜矣。今若依卿等之請。設鞫拿問。則第一件辛巳事。第二件趙峸事。而辛巳事趙峸事。已承慈敎昭然。第三件量★(金+奕)事。且無摸捉之跡。辛卯事。係是 先朝時事。亦不敢問矣。壬辰事。又不忍問矣。聲罪則可也。盤問則不可。然則當與洪樂任無異。置之城闉。其將何如。設鞫事面。固知正大。而還發配所。則有乖獄體。亦何以仰慰慈心乎。予意則以爲。依前傳敎。出陸則無頉。卿等與三司有異。須各悉盡陳心腹之言。樂性曰。拿來後難處。誠如聖敎。而撤捕之命。豈可默然奉承乎。存謙曰。其在獄體。萬不成說矣。命善曰。自下決無擧行之理矣。福源曰。遽然撤捕。徒損鞫體矣。予曰。今日依啓。明日勿施。固知有關後弊。拿鞫雖是大經大法。而似此窒礙處。亦豈無經權之幷行乎。福源曰。下敎如此。發捕亦難處。亟寢出陸之命。存謙曰。左相之言誠好矣。予曰。向於 景慕宮展拜時。與領府事有所酬酌。領府事已知予心矣。存謙曰。朝家之一言一事。無非萬世經法。伏望三思處分。命善曰。金陽澤追律之請。亟下兪音。予曰。領府事箚子入之。命善曰。 陵幸時。太僕馬草事。自畿營有所分排。而該邑不善擧行云。不可不請罪矣。予曰。幾邑乎。命善曰。陰竹陽城兩邑云矣。予曰。 永陵幸行時。黔巖假家之弊。誠爲悶然。蘆院站途。正合晝停。設置行宮。以爲永久除弊之道似好矣。存謙等曰。臣等退出。爛商稟定矣。予曰。各道身軍布成册。已皆考準乎。有鄰曰。數爻相左處。察飭釐正矣。予曰。若能善爲之。則豈至如此乎。有鄰曰。有此做錯。萬萬惶悚矣。予曰。京畿則何如。頣之曰。京畿亦多相左處。各該邑。逐條査實。則似無緯繣之慮矣。予曰。以楊州一邑言之。禁衛保幾名。錢幾兩。米幾斗。一一懸註。相準邑摠。則似無難矣。京畿則畿伯主管。凡例。實摠及當納數爻。各各分排。先爲修正以入也。予曰。吳始壽事。曾聞其本事䵝䵢。因其孫之上言。特下處分矣。日前見卿等之疏。情勢則似然。而朝家處分。反有銷刻之嫌。故疏批略有所云云矣。履素曰。臣自兒時。稔聞其四字凶言。關係莫重。更加三思處分。予曰。雖未詳某事之爲可恕。某事之爲可誅。而豈有自造言而發諸口之理乎。領相之意。亦無異議。今番處分後。物議果何如。予謂履素曰。予素知卿之牢確。凡於掄選之際。須思對揚之道。激濁揚淸。恢公振滯。以勵將頹之俗。母負特畀之意。履素曰。畢竟僨誤。勢所必至。今承聖敎。益增惶懍矣。
정조 8년 · 강
命奉常寺婢子。凡他事使役勿侵。
정조 8년 · 목
判府事李徽之啓言。奉常寺以祭享。使役浩繁。數少婢子。實難堪當。故。凡他使役勿侵事。定式施行矣。今聞刑曹。因都監捧甘。革記出役。事係後弊。敢達矣。敎以。依定式。勿爲使用也。
정조 8년 · 강
命各營各衙。上納相左。釐正文簿。
정조 8년 · 목
有司堂上徐有鄰啓言。卽見洪忠監司沈豊之錄送者。則各營各衙上納之數。與册子有相左處。湖西如此。他道可知。不可不及今釐正。而頒印件下送者。姑撤翻刻。以待釐正後印出之意。知委於各道。中外文簿。請詳細考準修成册。從之。
정조 8년 · 강
命世子宮芙蓉香封進。待冠禮擧行。
정조 8년 · 목
有司堂上徐有鄰啓言。世子宮有芙蓉香每朔封進之例。請依例封進。敎以。待冠禮擧行。
정조 8년 · 강
命綸音中。守禦廳落漏處。追刊添補。
정조 8년 · 목
有司堂上徐有鄰啓言。綸音後錄中。守禦廳亦有落漏處。追刊時。請一體添補。從之。敎以。守禦使推考。
정조 8년 · 강
命月山大君祀孫初仕調用。大君墓致祭。家舍贖還。
정조 8년 · 목
敎曰。路過祠宇。召見奉祀孫。詳問建祠事蹟。旣聞之後。豈可無別般示意之擧乎。月山大君奉祀孫李憲圭。令該曹初仕調用。大君墓遣承旨致祭。又敎曰。因月山大君建祠事聞之。大君所住家舍之在江郊者。因其子孫流落鄕外。不知何時轉賣。而風月亭扁額尙留云。 宣陵朝友于大君之寵渥。至于今傳誦。而使大君子孫。不得世守受賜第宅。則是豈非欠事。以此意令戶曹知悉。更卽詳査轉賣委折。如有可據文蹟本第自戶曹。卽爲贖還大君家後草記事。分付。
정조 8년 · 강
廟宮上號時。讀册寶官。命依癸酉例差下。
정조 8년 · 목
敎曰。今番 廟宮上號時。讀册讀寶官。依 先朝癸酉年例。以嘉善通政中差下事。分付。
정조 8년 · 강
領府事金尙喆陳箚。請寢龜柱撤捕之命。賜批。
정조 8년 · 목
箚略曰。卽伏聞時原仕大僚。請寢龜柱撤捕之命。相率求對。臺啓之快賜允兪。以輿情之不可遏。則金吾緹騎之旋令還止。此何擧也。當隨諸臣。同聲力請。而數日疾甚。獨阻籲班。短箚替申。亟允諸臣之請。批以。俄於諸大臣登筵。有詳道者。卿或聞之否。卿其安心勿辭。益加愼攝。仍命遣史官傳諭。
정조 8년 · 강
兵曹判書徐浩修。疏辭新除本兵之任。賜批。
정조 8년 · 강
吏曹判書金履素。副司直尹蓍東金文淳聯疏。諭吳始壽。賜批。
정조 8년 · 목
聯疏略曰。伏聞賜死罪人吳始壽曾孫錫忠。擊錚原情。盛稱其冤。大臣獻議。有依議施行之命。始壽官秩。從以如舊。臣等不勝痛抑冤悶。此事始末。關係臣履素高祖故領議政臣壽恒。臣蓍東高祖故判書臣堦。受誣一款。而甲戌更化後。臣履素曾祖忠獻公臣昌集辨疏及癸亥吳星運之擊鼓誣罔也。臣蓍東從祖故判書臣汲辨疏。前後明白已。蒙二聖之印可。則是獄翻覆。在朝家文案。而私家屈伸。隨而判焉。始壽之網打士類。謀危 宗社。當初處分。日星昭垂。謹按辛酉敎曰。始壽之貸死。豈以有一毫可恕之端哉。實欲仰體 慈聖好生之德。及至罪犯益著。公議益激。則乃下賜死之命。而廷臣更無異議矣。其誣聖之罪。雖正之庚申。而造言之刑。益著於己巳。前後情節。昭載鞫案。但憑其孫之稱冤。遽翻鐵定之大案。其在公法。果何如也。特賜處分焉。批以。卿等情事。非不體諒。纔因收議。已有處分。到今難以變改。卿等勿辭行公。
정조 8년 · 강
掌令金宗鐸陳疏乞遞。仍論夏賊龜柱。賜批。
정조 8년 · 목
疏略曰。臣有情勢之不可冒膺者。雖不敢逐條申暴。臺地一步。便同鐵限。卽賜鐫汰焉。臣於目下事。有所憂慨者。不敢以乞免之故。而置之不論。蓋夏賊之窮凶極惡。亘古未有。則其懲討之典。不宜有餘刑。而其父官爵自如。其妻孥之竝戮。支屬之推鞫。尙今不行。臣竊寒心。龜柱之量移陸地。雖出好生之德。執法之臣。如之何不爲爭執乎。亟允三司之請焉。批以。已諭於諸批。爾其勿辭察職。
정조 8년 · 강
命册禮日。東宮陪衛及都監領役等試射。依內試射例擧行。
정조 8년 · 목
敎曰。册禮日東官陪衛將士及册禮都監領役部將等。以試射之意。賞典別單。已有下敎。而連値多事。尙不試取。依別單。明日當以柳葉箭一巡試取。依內試射例擧行。而兵判及前兵判。以試官率領待令。參試官及差備官。亦依宣傳官試講例爲之事。分付。
정조 8년 · 강
以徐有防李在學申思運爲承旨。
정조 8년 · 강
判下開城留守鄭昌聖營校卒試取狀啓。
정조 8년 · 목
因狀啓。敎以。柳葉箭四中五分人加資。貫邊人弓矢。貫一中人邊一中人弓一張。鳥銃貫邊人木二疋。邊二中人木布一疋。貫一中人。邊一中人。各木一疋賜給事回諭。沁都將校軍兵中。 陵幸時待令人。依松都例。一體試射放後狀聞事。亦爲下諭。
정조 8년 · 강
有政。吏曹判書金履素。參判李敬養。兵曹判書徐浩修進。
정조 8년 · 목
以金宇鎭爲吏曹參議。李集斗爲校理。徐瀅修李顯靖爲修撰。趙時俊爲知敦寧。李命植爲判義禁。金處漢爲咸安郡守。李敬養爲副摠管。
정조 8년 · 강
命濟興君高彥伯奉祀。問于門長稟處。
정조 8년 · 목
禮曹啓言。因高胤賢上言。勳臣移宗奉祀事。議大臣稟處事蒙允矣。問于大臣。則領議政鄭存謙以爲。濟興君高彥伯。外孫奉祀。外孫亦無後。以其本宗傍孫。奉其不遷之祀。世派令勳府明白考出後。許令奉祀。恐合事宜云。左議政李福源以爲。與領議政議同云。領府事金尙喆病不獻議。判府事徐命善以爲。繼絕存亡。自是惇典。況勳臣之祀。尤當立後。而第其世派。未可的知。査問于門長處。稟處爲宜云。判府事李徽之以爲。詳考世派後許施。恐合愼重之道云。判府事洪樂性以爲。係是變禮。不敢臆對云矣。大臣之議如此。請上裁。敎以。依徐判府事議施行。
정조 8년 · 강
命贊成朴仲林。施易名之典。
정조 8년 · 목
禮曹啓言。因朴光正上言。議于大臣稟處事命下矣。領議政鄭存謙以爲。贈贊成朴仲林。以忠正公彭年之父。同時殉節。向來貤贈。蓋出示褒獎。易名之典。在所當施云。左議政李福源以爲。與領議政議同云。領府事金尙喆病不獻議。判府事徐命善以爲。父子倂命。節義卓犖。尙未易名。實是欠典云。判府事李徽之以爲。本職旣是正卿。則在法當受易名之章云。判府事洪樂性以爲。殉國之忠則易名之典。在法當然。無容更議云矣。大臣之議如此。請上裁。允之。
정조 8년 · 강
禮曹。以蔡貴河追配東陽書院事覆啓。
정조 8년 · 목
該曹啓言。因蔡蓍昌爲其十四代祖貴河節義。追配東陽書院事。更爲指一草記命下矣。貴河之隱居自靖。足徵於李穡之詩。可謂勝國之賢大夫。而旣未竝列於表節祠。則追享於東陽書院。殊非愼重之意。未敢輕議。請上裁。敎以。依議施行。
정조 8년 · 강
命吳喜昌收用。令該曹稟處。
정조 8년 · 목
司僕寺啓言。吳文成上言稟處事命下矣。招問文成之父喜慶。則喜慶本非碧城君吳致雲之嫡長孫。其兄喜昌。實奉致雲之祀。如可收用。捨兄施弟。殊涉不當。喜昌旣是嘉善。本寺無收用之窠。請令該曹稟處。允之。
정조 8년 · 강
御春塘臺。行內試射。召見司僕都提調以下。都提調徐命善。提調鄭一祥。有司堂上徐有鄰趙時俊。訓鍊大將具善復。試官李在協徐浩修。
정조 8년 · 목
自內詣春塘臺陞座。予曰。每値邦慶。必設觀武才或別試射。一則飾喜之意。一則慰悅之擧。今當無前之慶。若無味過去。則誠甚悵然。都監軍兵亦云勞矣。不可無飾喜慰悅之擧。而觀武才。則例有對擧庭試。當此慶科之稠疊。不無頻數之嫌。以別試射。從近設行似好。戶判掌財賦。訓將掌軍兵。各陳所見可也。命善曰。各軍門事力不逮。以別試射除初試設行似好。聖敎至當矣。予曰。觀武才則十八技盡爲之乎。善復曰然矣。予曰。別試射賞木。小不下一百七八十同。己卯前例。亦爲一百六同。戶曹足當此數乎。一祥曰然矣。予曰。今番 陵幸時。路邊田畓踏傷處。宜有減稅之道。未知卜數。當爲幾何。有鄰曰。不過四十餘卜云矣。予曰。朝家之蠲減則無多。而民之爲惠則不少。從當下敎。依此擧行也。陪衛將士等。以次試射訖。頒賞有差。
정조 8년 · 강
命別試射日子。以今晦來初擇入。
정조 8년 · 목
敎曰。凡有邦慶。設科取人。而若係莫大之慶。又必慰悅軍兵。別設試才。或以觀武才爲之。或以別試射爲之。今番邦慶。豈無按例慰悅之擧。況都監軍兵。才經禁御鄕軍停番時代入之役。又經遠道 陵幸。其所軫念。尤宜自別。今因訓將入侍。亦已詳問。若以觀武才試取。則初試會試。反有徒勞之歎。且今 上號習儀不遠。慶科初試在卽。若待事過。則將値深冬。以此以彼。以別試射試取。實爲便好。日子以今晦來初擇入。欲使軍校。均被賞典。別試射時。勿論將官將校軍兵。竝除初試應試。規矩則將官將校以柳葉箭一巡。馬兵騎士以騎蒭一次。步軍以鳥銃一巡磨鍊。今番則勿拘觀武才例。一中以上。皆令修試記。又敎曰。帳前試取之類。更當區別下敎。而雖令除初試。帳前應試。必有曠日之慮。各營軍校。勢當分所試取。若設各試官。不無貽弊貢人之事。訓將進詣洗馬坪。禁將則進詣南別營。御將則進詣南小營。兵判及守摠兩使。進詣訓鍊院。各其營大將爲試官。亞將爲副試官試取。主管掌官。帳前外。幷勿磨鍊事分付。
정조 8년 · 강
命未下直守令邊將。皆令當日辭朝。
정조 8년 · 강
領議政鄭存謙。左議政李福源。聯箚自引。賜批。
정조 8년 · 목
聯箚略曰。因吳錫忠鳴冤事。承命獻議。伏見憲疏大加詆斥。臣等不勝瞿然。吳始壽事。已屬久遠從前。甲乙之論。不必追提。値今日之慶。體好生之德。臣等之奉以對揚。未覺其仰累刑政。妄言一議。自速人言。義難晏然。亟賜重勘焉。批以。所辭過矣。安心勿辭。卽起視事。仍命遣史官傳諭。
정조 8년 · 강
政院。以閣隸與別監更査啓。
정조 8년 · 목
本院啓言。待明朝更爲査實以啓事命下矣。閣隸金弘基等處。嚴問詳査。仍與別監兪漢柱面質。則弘基等所告內。行至四五里。人多聚會。故見之。則兪漢柱脫笠裂衣。馬則無矣。奪馬騎馬之狀。未得見之。漢柱所告內。當初所騎之馬。見奪於使令。至中路。更得兵曹馬騎往矣。實無奪取使令所騎之馬云。各稱奉命。如是相爭。合有嚴懲之道矣。
정조 8년 · 강
命道傍禾穀傷損處執卜。另加蠲除。
정조 8년 · 목
敎曰。今番 陵幸時。道傍禾穀。或有人馬蹂躪。預先另飭禁斷。而宿站結陣處。坡州迎接處。駐駕時。目見禾穀之傷損。猶不知多寡。還宮後。特命逐坪看審。執頉以來者。數不過數十卜云。而見今穡事頗稔。擧欣樂歲之飽。惟此數頃。不善收穫。渠輩豈無落莫之心。朝筵召見有司堂上。已有提敎。依筵敎行會畿伯處。仍令嚴飭地方官。執頉處另加蠲除顧助。如是下敎。而擧行之際。萬一有名實不孚之弊。焉用地方官爲哉。一體嚴飭。
정조 8년 · 강
命別試射。二十七日。春塘臺爲之。分所二十四日試取。
정조 8년 · 목
因兵曹別試射日子推擇草記。敎以。二十七日爲之。處所以春塘臺爲之。分所開場。若於同日設行。將臣應試。自有掣肘之端。分所則二十四日試取。親臨日則兵曹判書各營將臣禁軍別將亞將別將番將千摠把摠哨官扈衛別將忠壯忠翊衛將內乘別軍職宣傳官摠府堂上堂下武臣五衛將武兼守門將部將忠義駕前別抄駕後禁軍武藝出身武藝別監內侍府中官掖庭署司謁司鑰別監內弓房弓矢人。各柳葉箭一巡。帳殿應試。其餘皆令分所處。先爲試取。分所應試摠數。各令所管營門。明日別單書入。扈衛軍官捕校忠壯忠翊衛捧持別破陣椎牌軍近仗軍等。皆是觀武才除初試類。倂屬本曹試所試取。訓鍊院官員軍器寺官員訓鍊院差備官備邊郞捕盜從事官等。雖無應射之例。今番邦慶。豈可獨漏。親臨日試取。則差備官自有相妨者。訓將旣經捕將。又兼知訓鍊。軍器提調備局堂上。皆屬訓局試所試取事分付。武臣東班職中三曹郞官監察引儀主簿別提等。亦幷拔例許赴帳殿試射事。分付。
정조 8년 · 목
戶曹啓言。李宗瑞賜牌田結事及趙時大宮土兩稅事上言。搜訪稟處命下矣。今才現身。而戶口號牌。俱不現納。有違格例。請置之。允之。○禮曹啓言。金商濟爲其祖贈職旋閭事。稟處命下矣。孟笋王鯉。便成例談。請令道臣。採取該邑公議。後稟處。允之。又啓言。金一鍊爲其七代祖玏請諡事。論理稟處命下矣。曹上公文。旣有明據。議諡擧行事。請分付。敎以。曹上謄錄。旣云如許。依草記特爲許施。
정조 8년 · 강
京畿監司沈頣之。以敎鍊官前排姓名成册啓。
정조 8년 · 목
因成册。敎以。二十四日弘濟院道臣試取。將校則柳葉箭一巡。軍兵則鳥銃一巡。取一中以上。而別試射頒賞日。道伯率領待令。以爲頒賞之地。
정조 8년 · 강
命上言人中申大順。令攸司重勘。
정조 8년 · 목
有司堂上徐有鄰啓言。上言人中忠州崔聖福。京居申大順。招問以奏事命下矣。崔聖福所陳四條。不過衆所共言之民弊。聽言觀貌。卽一迷騃之類。不足深責。至於申大順。以京中閒遊之輩。敢生希望。托以弊瘼。張皇爲說。其中鑄錢一事。措語萬萬駭悖。請令攸司重勘。從之。
정조 8년 · 강
召見承旨徐有防。兵曹判書徐浩修于重熙堂。
정조 8년 · 목
予曰。都承旨連近日病狀。何也。有防曰。聞有實病。不得仕進云矣。予曰。兵曹抄啓。何不入啓。浩修曰。文書未及修正矣。予曰。從速修正也。
정조 8년 · 강
召見都監都廳林濟遠于誠正閣。
정조 8년 · 목
予曰。都監役事。幾何爲之。濟遠曰。今已訖矣。予曰。景慕宮惠慶宮上號習儀日子。與正日。其間相遠。更以十五六日間推擇。臨時行禮事。傳于都提調。使之草記也。
정조 8년 · 강
改差都監堂上金華鎭徐浩修趙時俊。
정조 8년 · 목
敎曰。都監堂上金華鎭。聞有實病。不得仕進。徐浩修方帶劇務。趙時俊以有司之任。減布册子。方有校考之事。竝許遞。習儀不遠。以在京無故人差下之意。言于都監都提調。
정조 8년 · 강
太室册寶 景慕宮册印。奉出迎詣之節。命依昨年例擧行。
정조 8년 · 목
禮曹啓言。 太室册寶 景慕宮册印奉出時。以何殿磨鍊。殿下祗迎後隨詣之節。依昨年例擧行乎。敎以。依草記施行。
정조 8년 · 강
慈殿受册。以景福殿爲之。 慈宮受册。命以通明殿爲之。
정조 8년 · 목
因禮曹受册處所磨鍊草記。敎以。 慈殿受册處所。以景福殿爲之。 慈宮受册處所。以通明殿爲之。習儀不遠。女執事擧行。不可不肄習。箋文致詞及册印寶謄本。尙不入之。差備醫女。尙不往來敎習云。都提調申飭也。
정조 8년 · 강
命擊錚人孫光烈等上言人鄭寬欽。定配分揀。
정조 8년 · 목
刑曹。以擊錚人孫光烈等依事目定配押送啓。允之。敎以。才經大赦。合有參恕。自本曹參酌懲治放送。又以上言人鄭寬欽。依傳敎。定配押送啓。敎以。旣已刑推矣。定配分揀。
정조 8년 · 강
拿處陰竹縣監沈綏之。陽城縣監李斗源。
정조 8년 · 목
司僕寺啓言。 陵幸時各站馬草。例自畿營分定各邑。趁期待令。而坡州站無緣闕待。事之寒心。莫此爲甚。當該守令。令本道指名現告。請拿問嚴處。允之。
정조 8년 · 강
以宋載經爲兵曹參判。前望也。
정조 8년 · 강
遞承旨申思運柳誼。以李亨逵李得臣金樂洙爲承旨。
정조 8년 · 목
敎曰。今聞入侍承宣言。病難供劇云。同副承旨許遞。左副承旨亦有實恙云。一體許遞。前望單子入之。
정조 8년 · 강
遞吏曹參議金宇鎭。
정조 8년 · 목
敎曰。三銓與亞銓。有應避之嫌云。吏曹參議金宇鎭許遞。今日政差出。
정조 8년 · 강
命洪奉朝賀議諡。不待諡狀。今日擧行。
정조 8년 · 목
敎曰。俄下筵敎。認作戲劇之敎乎。不然。今日廷臣如有一分仰體之心。寧容逡巡。況此東壁。適當此時。聞今日筵敎之後。豈以不當行之親嫌爲言。且其地處。若念 慈宮企待之至意。尤安敢如是遲滯。 上號大體。何等莫重。而習儀日子。特命退行。蓋以議諡後進號。亦已質言仰奏 慈宮故耳。諸臣到此。豈敢歇後於此事。才有筵敎。姑不多誥。政院知悉。又敎曰。俄筵筵敎。入侍承旨。想必往傳。爲廷臣者。聞予今日之敎。則豈待特敎然後會議。玉堂東壁。旣已差出。洪奉朝賀議諡。不待諡狀。今日擧行。檢詳今日政差出。薦狀斯速越送之意。言于政府。應敎檢詳。皆令先參坐後謝恩。太常署經。各該司署經。政府署經。亦令今日內擧行。
정조 8년 · 강
有政。吏曹判書金履素進。
정조 8년 · 목
敎曰。應敎。今日政除在外有情勢除本任外。以在京無故人差出。待下批一體牌招察任。又敎曰。今聞吏曹言。權以綱以前任宗簿正。加資已久。而政院尙不頒布傳旨。不得下批云。政院事皆如此。今日政下批。○以尹㬦爲校理。姜★(亻+寅)爲副校理。徐美修爲修撰。徐有大爲左尹。韓光會爲判義禁。洪良浩柳義養爲同義禁。金樂洙爲春川府使。李時秀爲吏曹參議。李泰永爲副應敎。李泰永爲檢詳。
정조 8년 · 강
以趙鼎鎭爲承旨。前望也。
정조 8년 · 강
命別試射時服色。以袞袍磨鍊。試官以黑團領。宗宰以戎服磨鍊。
정조 8년 · 목
敎曰。別試射與觀武才有異。親臨處所。且設闕內。今番別試射時服色。以袞袍磨鍊。試官以下。皆以黑團領磨鍊。入侍宗宰。雖於謁聖時。皆着戎服。此則依例以戎服磨鍊事。分付。
정조 8년 · 강
命今番試射。司僕所屬。皆屬兵曹。三營勸武許赴帳殿。
정조 8년 · 목
敎曰。今番試射。司僕所屬見漏。馬醫司僕理馬養馬牽馬陪巨達等。勿拘前例。射放間。從自願皆屬兵曹試取。射放總數單子。卽令更爲書入。又敎曰。今番雖非觀武才。三營勸武軍官。皆令許赴帳殿試射事。分付。
정조 8년 · 강
遞承旨趙鼎鎭徐有防。以趙興鎭金履正代之。
정조 8년 · 목
敎曰。朝者下敎。尙不擧行。當該承旨遞差。前望單子入之。又敎曰。左承旨許遞。前望單子入之。
정조 8년 · 강
以安策林道浩爲副修撰。
정조 8년 · 강
遞檢詳李泰永。以金啓洛代之。
정조 8년 · 목
政院啓言。議政府錄事來言。領左相今方開坐。而檢詳李泰永。家在城外。不得入來。合有變通云。何以爲之。敎以。許遞。前望單子入之。待下批先擧行後謝恩。
정조 8년 · 목
敎曰。政官牌招開政。諡號望今日政下批。又敎曰。夜漏已深。署經然後。可以開政下批。而吏曹成帖。尙此遲滯。吏曹當該堂上。從重推考。各別催促。因敬養牌不進傳旨。敎以。此傳旨勿施。卽爲入來。持望筒入侍。○以卒奉朝賀洪鳳漢爲翼靖。
정조 8년 · 강
命禁御營技藝別單書入。
정조 8년 · 목
因禁衛營御營廳未畢試啓稟。幷敎以。依訓局例先畢試。技藝別單先爲書入。
정조 8년 · 강
禮曹。以 三殿 兩宮上册習儀日子推擇啓。
정조 8년 · 목
該曹啓言。 三殿 兩宮上册寶册印。初度習儀九月初一日。二度習儀同月初六日。 三殿上册寶三度習儀。同月初九日。 兩宮上册印三度習儀。同月十六日爲吉云。請以此日擧行。允之。
정조 8년 · 강
差下 上號都監堂上鄭尙淳徐有慶鄭昌順。尋改差尙淳。以朴明源代之。
정조 8년 · 목
該都監啓言。堂上金華鎭徐浩修趙時俊許遞。以在京無故人差下事命下矣。以鄭尙淳徐有慶鄭昌順請差下。允之。敎以。鄭尙淳方帶劇務。勿爲啓下。已有前例。且是 先朝儀賓中秩高人。以錦城尉朴明源差下也。
정조 8년 · 강
命時因安祜議處。金聖潤等分揀。
정조 8년 · 목
義禁府啓言。前別提安祜原情。泛稱遲晩。所當請刑。而年七十。請除刑推議處。允之。又啓言。守門中官金聖潤。前事變假注書車信用原情。泛稱遲晩。請刑推得情。幷敎以。分揀放送。
정조 8년 · 강
召見內閣提學金鍾秀于誠正閣。
정조 8년 · 목
予曰。是甲辰八月二十九日。卽我 先大王御極之年月日也。而重逢是年。又當是月。予於是日。欲爲踐位行禮。因受群臣朝參矣。其時卿亦來參好矣。鍾秀曰。當參班矣。予曰。近日世道。無一可觀。義理晦塞。堤防壞了。殊可悶也。鍾秀曰。果如聖敎矣。
정조 8년 · 강
命別試射。春塘臺丹楓亭不老門分所磨鍊。
정조 8년 · 목
敎曰。再明日別試射時。春塘臺設六貫革。丹楓亭設三貫革。不老門設二貫革。預爲分付。丹楓亭分所。依例以七試官磨鍊。不老門分所。地勢狹窄。與命官以五試官磨鍊事。亦爲分付。帳前則兵曹判書各營將臣禁軍別將各營中軍別將局別將禁軍番將千摠騎士將把摠哨官扈衛別將內乘別軍職宣傳官都摠府郞廳駕前駕後事知應射。內寺中官內醫院醫官司謁司鑰別監一體應射。丹楓亭分所。則忠壯忠翊將五衛將武兼守門將部將忠義三曹佐郞監察引儀各寺主簿別提武藝出身內弓房弓矢人應射。不老門武藝廳應射。依此傳敎。試記秩秩修整待令事。該房申明分付。
정조 8년 · 강
判府事洪樂性陳箚自引。賜批。
정조 8년 · 목
箚略曰。昨夜史官臨宣聖敎。使臣往參宣諡。凌晨强策。纔行十餘里地。一場大寒戰大嘔吐。呼吸不通。肢體如縛。以此病狀。萬無前進之望。竟使承命之行。未免半途徑還。惶隕罔措。乞降威罰。批以。卿其勿辭。益加善攝。仍命遣史官傳諭。
정조 8년 · 강
書筵官金斗顯[默:I-PERSON]。從縣道上疏乞遞。賜批。
정조 8년 · 목
疏略曰。敎導元良。何等重任。而不覈其實而輒加之。惶蹙之餘。爲國家懼。噫。臣眞個是空疏魯莾。旣不得讀了經傳。又不能治其身心。何以膺廣延賢髦之際乎。且臣痰癖成痼。轉側須人。無路進身。亟遞書筵之任焉。亂賊何代無之。而不意今者。近出臣族。上念國家。下悲祖先。其所以腐心痛骨。尤有倍於餘人也。不幸爲賊臣宗族。揆以常憲。顧何敢自同平人。揚揚趨朝班乎。使之蟄伏田野。則實天地生成之賜也。批以。予之必欲致爾于朝著者誠也。誠之所到。庶幾相感。而予惟諄諄。爾則邁邁。豈予緇衣之好。不及古人而然歟。顧今册禮順成。賓僚咸備。非無老成之人。文學之士。而至於知慮之開發。德性之薰陶。必籍乎林下儒賢。從古然也。爾之不來。誰任其責。噫。世道淪溺。天彝斁塞。不意文元之後。生出亘萬古所未聞之劇逆。輿情憤惋。久而益切。宜乎爾之腐心痛骨。百倍於人。而于斯時也。明天理正人心之道。尤有望於爾者。予之待爾。奚但止於側席而已哉。爾須亟撤巽牘。卽日登途。用副予如渴之意。
정조 8년 · 강
修撰李顯靖上疏乞遞。仍請諸賊施律。賜批。